SPOROČILO ZA JAVNOST

ZA TAKOJŠNJO OBJAVO

**Slovensko narodno gledališče Maribor – Drama, Opera, Balet – predstavilo repertoar sezone 2025/2026**

**Soustvarjamo kulturni jutri!**

**MARIBOR, 19. maj 2025 – V Slovenskem narodnem gledališču Maribor so na novinarski konferenci direktor gledališča Danilo Rošker in umetniški direktorji Aleksandar Popovski, Simon Krečič in Edward Clug predstavili repertoar Drame, Opere in Baleta največje gledališke hiše v Sloveniji za sezono 2025/2026.**

*»Slovensko narodno gledališče Maribor je s svojimi umetniškimi ansambli – z Dramo, z Opero in z Baletom – prostor, kjer se bogata gledališka tradicija nenehno oplaja z drznimi idejami, z umetniškim raziskovanjem ter z odpiranjem novim generacijam ustvarjalk, ustvarjalcev in občinstva. Ob sodobnih izzivih, ki jih prinaša svet, je gledališče, zlasti naša hiša, oaza miru, prostor razmisleka, dialoga in empatije. Je kraj, kjer se soočamo s kompleksnostjo družbene stvarnosti, pa tudi zatočišče pred vsakdanjim nemirom – je svet umetnosti, v katerem se oblikujejo nova spoznanja in vizije. Sezona, ki je pred nami, prinaša raznolike uprizoritve in koncerte naših treh umetniških ansamblov. Ponovno segamo po klasikih s svežim pogledom in ustvarjamo nova dela, ki nagovarjajo tukaj in zdaj. V ospredje postavljamo umetnost, ki ne beži, temveč vztraja, povezuje in pogosto tudi pogumno zareže v srčiko naših vprašanj in iskanj,«* je ob predstavitvi repertoarja dejal direktor SNG Maribor Danilo Rošker.

**Drama SNG Maribor** načrtuje šest uprizoritev. *»Svetovna dramatika in literatura sta polni kraljev in kraljic. Resničnih in izmišljenih. Najprej jih spremljamo v vzponu: zmagoslavne in samozavestne, kako obdani z bliščem moči jezdijo do vrhunca. In nato sledi – napaka, razpoka in usodni padec z Olimpa v umazano blatno mlako človeštva. Zato sezona, naslovljena Kot kraljice in kralji, ni le niz zgodovinskih pripovedi o kronanih glavah. Je nekakšna neurejena fotogalerija portretov sodobnega človeka – obupanega, ponižanega, smešnega, veličastnega, razklanega,«* pravi umetniški direktor Drame SNG Maribor Aleksandar Popovski. Novo sezono začenjajo z veliko koprodukcijo s festivalom Dubrovniške poletne igre in s Hrvaškim narodnim gledališčem v Varaždinu *Medeja* v režiji Martina Kušeja, sledijo Nušićeva *Gospa ministrica* v režiji Veljka Mićunovića, Schillerjeva *Marija Stuart* v režiji Diega de Bree, Shakespearov *Rihard III.* v režiji Jana Krmelja ter francoska komedija *Kakšno ime pa je to?!* v režiji Balinta Szilagyija in sveža kabaretska samorefleksija *»Lav iz in di er«* Matevža Bibra, Nejca Ropreta in Matije Stipaniča, za najmlajše obiskovalke in obiskovalce pa *Kot noč in dan* v režiji Mateje Kokol.

*»V* ***Operi SNG Maribor*** *novo sezono zaznamujeta slogovna raznolikost in umetniška odličnost – dve temeljni vrednoti, ki vedno znova navdihujeta naš ustvarjalni utrip in umetniški zanos – in prinašata edinstven preplet klasičnega opernega gledališča in sodobnih izrazov,«* pravi umetniški direktor Opere Simon Krečič. Najprej bo oktobra premiera legendarnega muzikala *Evita* libretista Tima Ricea in skladatelja Andrewa Lloyda Webbra, sledita izvirna operna noviteta *Blühen (Razcvet)* slovenskega skladatelja Vita Žuraja, čutna mojstrovina *Lakmé* Lea Delibesa, ki poslušalstvo popelje v svet glasbenega eksotizma, sezono pa zaključuje Verdijeva glasbena drama *Ples v maskah* (*Un ballo in maschera)*, ki vedno znova razgalja igro videza in resnice ter se po skoraj štirih desetletjih vrača na veliki oder mariborske Opere.

V sklopu ***Simfoničnega cikla*** in drugih koncertnih dogodkov bodo z nami nastopili nekateri najvidnejši glasbeni virtuozi našega časa, med njimi violinistka Lana Trotovšek, pianist Andrew von Oeyen in flavtistka Eva-Nina Kozmus. Cikel komorne glasbe ***Carpe artem***, ki nastaja v koprodukciji z Društvom za komorno glasbo Amadeus, pa s svojim programom zaokrožuje koncertno ponudbo hiše.

*»Ostajamo zavezani vrednotam, ki že dolga leta zaznamujejo umetniško poslanstvo* ***Baleta SNG Maribor*** *– slogovni raznolikosti, vrhunski izvedbeni ravni in nenehnemu iskanju gibalnega izraza, ki izhaja iz aktualnih družbenih in bivanjskih vprašanj ter nagovarja prav slehernega izmed nas,«* je dejal umetniški direktor Baleta SNG Maribor Edward Clug in napovedal dve novi baletni premieri, ki vsaka po svoje utelešata moč pripovedi s pomočjo plesa. Novo sezono tako začenjamo z neoklasičnim pripovednim baletom *Frida* v koreografiji svetovno priznane ustvarjalke Annabelle Lopez Ochoa, ki skozi gib portretira ikonično umetnico Frido Kahlo. Druga premiera bo dramski balet *Tramvaj Poželenje*, izpovedno koreografska stvaritev priznane umetnice Valentine Turcu, ki jo navdihuje kultna drama Tennesseeja Williamsa. Ob tem bodo na oder ponovno postavili več ponovitev baletnih uspešnic prejšnjih sezon, ki s svojo avtorsko poetiko še naprej navdušujejo občinstva doma in po svetu.

Pestra je tudi ponudba preostale, zdaj že uveljavljene **abonmajske ponudbe**. Drama razpisuje abonmaja **Komedija**, ki vključuje uprizoritve pet uprizoritev: *Gospa ministrica*, *»Lav iz in di er«*, *Kakšno ime pa je to?!*, *Hrup za odrom* (SNG Drama Ljubljana) in *V iskanju izgubljenega jezika* (SNG Nova Gorica), ter **Mali oder**, ki vključuje uprizoritve *»Lav iz in di er«*, *Kakšno ime pa je to?!*, *Vse sijajne stvari* (SNG Drama Ljubljana), *Ex* (MGL) in *Juriš* (SLG Celje). Abonma **Opera in simfoniki** v posebni ponudbi za ljubitelje klasične opere in simfonične glasbe vključuje opere *Evita, Blühen (Razcvet), Lakmé, Ples v maskah* ter štiri koncerteSimfoničnega orkestra SNG Maribor. **Evropski abonma** bo mariborskim abonentom ponudil ogled treh uprizoritev Drame, Opere in Baleta v HNK Zagreb. Priljubljeni **Otroški gledališki abonma** sestavljajo balet *Hrestač* in uprizoritvi *Kot noč in dan* ter *O kravi, ki je lajala v luno* (SLG Celje). V okviru **Mladinskega gledališkega abonmaja** si bo moč ogledati *Elvis Škorc, genialni štor*, balet *Peer Gynt* in dve koncertni glasbeni matineji.

**Vpis abonmajev** se začenja v ponedeljek, 2. junija 2025. Nekdanjim abonentom bodo njihove stalne sedeže ohranili prvih deset dni vpisa.

Posebne novosti uvajajo tudi pri že več let omogočenem nakupu abonmajev preko spleta, ki sledijo globalnim trendom digitalizacije in poudarjajo trajnostno ter ekološko naravnanost gledališča v sodelovanju s Programskim ateljejem A & Z in s platformo za prodajo vstopnic mojekarte.si. Eden izmed ključnih korakov je uvedba digitalnih vstopnic in novega koncepta digitalne hibridne abonentske kartice, ki bo omogočila poenostavljeno upravljanje abonmajev. Gledališče, ki že leta pospešeno uvaja digitalizacijo prodaje vstopnic, želi s tem izboljšati uporabniško izkušnjo in omogočiti enostaven dostop do uprizoritev ter dodatnih storitev, kot so personalizirane digitalne vstopnice za Apple in Google Wallet. Poleg tega uvajajo različne nove funkcionalnosti, kot sta pošiljanje digitalnih vstopnic na e-pošto in možnost prehoda iz standardnih na »custom print@home« vstopnice. Ta inovacija omogoča večjo dostopnost in udobje tako za abonente kot za ostale obiskovalce, saj lahko vse to enostavno urejajo kar iz domačega naslanjača, in to kadarkoli, vse dni in ure v tednu.

###

dodatne informacije

Alan Kavčič

041/697-121